
Cathy Williams er opprinnelig fra Trinidad og har skrevet Harlequinromaner i over femten år. Hun tror virkelig på at utholdenhet lønner seg, siden hun nå har oppnådd målet om å lykkes som forfatter. Hun oppfordrer alle som vil skrive om å tro på seg selv. Cathy elsker det vakre landskapet i Warwickshire der hun bor med sin mann og tre barn. Hun blir inspirert av sine mange venner som utgjør en rik kilde til historier, og de diskuterer gjerne hovedpersonene hennes. De synes det finnes altfor få høye, mørke og kjekke menn i virkeligheten! Cathy håper at hun kan fortsette å skrive kjærlighetsromaner og skape de historiene hun føler at vi alle lengter etter.


FØRSTE KAPITTEL

Halv ni en søndags kveld ringte telefonen ved siden av Rafe der han satt, i rommet som en gang hadde vært et bibliotek og som nå var hans hjemmekontor. Verdensomspennende handel hadde ingen respekt for engelske arbeidstider, og søndager var aldri hviledager for ham. De var bare en mulighet til å komme à jour med alt som skulle gjøres, ringe til Australia og rett og slett sørge for at alt var i orden.

Dessuten visste han hvem det var som ringte.

Med et lite sukk, halvveis av glede og halvveis av frustrasjon, tok han røret og hørte som forventet morens stemme i den andre enden.

– Du jobber, Rafael, ikke sant? Du sitter på det kontoret ditt og jobber. Du burde ikke jobbe på en søndag. Hvor mange ganger må jeg fortelle deg det?

– Hei, mor, sa han og smilte, skjøv skinnstolen vekk fra skrivebordet, svingte rundt med telefonen og stirret ut av vinduet. Det var ikke så mye å se på midt på vinteren, bare de uklare linjene av hagen hans, som var stor til å være i London, men liten i forhold til de enorme områdene som hadde omgitt ham i oppveksten. – Hvordan har du det?

– Jeg har det bra, Rafael. Men du, derimot, er på vei mot høyt blodtrykk og en tidlig død.

– Takk for det, sa han og smilte tørt og trakk hånden gjennom det korte, mørke håret. – La det ikke være sagt at en forretningsmanns liv ikke er farefylt.

Han lyttet åndsfraværende mens Claudia Loro fortsatte på mer eller mindre samme vis et par minutter, foreleste for ham om livsstilen hans og sukket tungt av svarene hans. Det var en kjent rutine, en han aksepterte med munter toleranse. Han ville aldri latt en annen kvinne fortelle ham hvordan han skulle leve, noen hadde gjort den feilen i fortiden, men det var noe annet med moren hans. Han lyttet, selv om han ikke hadde tenkt å følge rådene hennes.

Hun hadde nå gått videre til å fortelle hva hun hadde holdt på med denne uken, oppdaterte ham på alt hun hadde gjort, og hva som skjedde i den lille landsbyen der hun bodde og som hadde vært hans hjem til han hadde flyttet til London fjorten år tidligere. Tankene hans hadde allerede gått videre til Paul Glebe på den andre siden av jordkloden. Telefonsamtalen med ham hadde brakt opp ett eller to problemer som måtte løses hvis den siste handelen skulle komme i havn.

– Nå vel, sa moren hans avsluttende. – Jeg ringte ikke for å fortelle om mitt sosiale liv …

– Selv om det er spennende.

– Mye mer spennende enn ditt, kjære.

– Mitt liv, kjære mor, er meget spennende.

Han strakte de lange bena og hvilte dem på den dype vinduskarmen mens han tenkte på det nyeste elementet av spenning i livet hans. Hun var høy, med lange ben og langt hår. Lite intellektuell og flott å se på, det var slik han likte dem. Hva skulle han med en smart kvinne når det eneste han ville når han ikke jobbet, var å hvile den overaktive hjernen sin? Kort sagt var hun akkurat den typen jente moren hans ville mislike. Han overveide å oppildne samtalen med å nevne henne, men lot være.

– Men lite krevende, Rafael, og det er derfor jeg har en liten overraskelse til deg …

Det behagelige bildet av Angela Street og de lange bena hennes forsvant, og han gryntet tvert, rynket pannen ved den plutselige forandringen i morens stemme. En overraskelse fra moren var vanligvis en sammenkomst med så mange venner hun kunne samle sammen, med deres avkom, altså et eneste, stort Kirsten Giftekniv-selskap.

– Jeg kan ikke komme, sa han kort, men moren overhørte ham.

– Husker du Grace Frey? Min gode venninne?

– Hun er vanskelig å glemme, sa Rafe tørt. Det vakre bildet av hans langhårede skjønnhet ble erstattet av bildet av en kvinne i slutten av førtiårene, liten, energisk og veldig hippieaktig.

– Da husker du sikkert datteren hennes, Sophie.

Rafe stønnet nesten høyt. Som moren var Sophie Frey minneverdig som en borre under huden. Hun var også liten og meget lite feminin. Uryddig hår, fregner, klær som så ut som hun hadde rasket dem sammen på et loppemarked og så bare kastet dem på seg uten annet formål enn å gjøre seg så lite attraktiv som mulig. Den siste gangen han hadde sett henne, var på morens sommergrillfest. Sandaler av typen som bare brukes av de mest iherdige turgåere, et langt skjørt som skar grusomt mot en genser som så ut som den hadde tilhørt noens bestefar. Han hadde unngått henne omhyggelig.

– Hvor vil du med dette, mor?

– Til kontoret ditt, faktisk.

Mens Rafe forsøkte å forstå hva hun mente, kastet Claudia seg ut i forklaringen.

– Hun har akkurat byttet jobb. Sluttet på det grusomme kontorstedet hun har jobbet på, og klart å skaffe seg en stilling ved et forlag. For å gjøre en lang historie kort, har hun blitt kastet ut på dypet. En av publikasjonene deres er et næringslivsmagasin, som ikke går så bra etter hva jeg forstår. De prøver å gjøre det om til noe mer populært, rett og slett ved å få med flere historier om menneskene bak foretakene, sammen med de sedvanlige kjedelige næringslivsnyhetene.

– Nå er jeg ikke helt med, sa han og svingte stolen tilbake til skrivebordet, klikket på datamusen og vekket maskinen til live. Rapporten han hadde lest da telefonen ringte, var igjen foran ham, ventet på å sjekkes.

– Ikke det, kjære? Og du som er så intelligent, sa hun og lo henrykt. – La meg forklare, da. Sophie må skrive om en eller annen stor skikkelse i finansverdenen.

– Jaha, sa han lettet. Et kort intervju var å foretrekke fremfor en kveld med hele gjengen. – Hvis hun ringer sekretæren min, er jeg sikker på at vi kan finne tid til et intervju.

– Ikke egentlig et intervju, Rafael, mer …

Hun ble taus, og Rafe fortsatte å lese rapporten, tenkte allerede på hva som skulle gjøres.

– Mer hva? spurte han.

– Mer … vel, mer detaljert.

– Hva kunne bli mer detaljert enn et intervju? Hun sitter på kontoret mitt en halv time, stiller spørsmål, skriver ned svarene mine og skriver en artikkel eller hva hun nå vil. Jeg ville selvfølgelig være nødt til å lese gjennom det hun har skrevet. Journalister har en tendens til å gjøre småting overdrevent betydningsfulle.

– Når jeg sier mer detaljert, kjære, mener jeg virkelig det. Hennes oppdrag er å skygge deg i to uker, virkelig følge med på alt du gjør og hvordan, og så skrive en artikkel om mannen bak forretningsimperiet …

Rafes oppmerksomhet var plutselig fanget, rapporten glemt.

– Det kommer ikke på tale.

– Det vil selvfølgelig være et stort scoop å få deg som sin første historie, sa Claudia Loro rolig. – Du er rik, du er mektig og du lever visst et spennende liv …

– Jeg har sagt nei, mor, og det kan du videreformidle til henne.

– Hun begynner i morgen. Jeg har lovet Grace at jeg skal hjelpe Sophie, og du kommer ikke til å skuffe meg, Rafael.

Hadde det vært noen andre enn henne, ville Rafe Loro skrudd på den siden av personligheten som kunne få voksne menn til å skjelve av frykt og kvalte all motstand.

Respekt og kjærlighet til moren dempet sinnet, men han var ikke mindre oppbrakt da han låste seg inn på kontoret sitt neste morgen, to timer før sekretæren skulle komme. Da han satte seg bak skrivebordet, var han faktisk ganske rasende. Det var ikke ofte Rafael Loro var hjelpeløs, og det var en følelse han ikke likte. Han hadde ingen planer om å gi etter og gjøre det beste ut av det. Han ville ikke at den jenta skulle henge etter ham som en irriterende liten hund og han hadde tenkt å fortelle henne det. Hvis hun ikke likte holdningen hans, kunne hun finne noen andre å forfølge.

Han likte heller ikke tanken på at noen skulle være med på møtene hans. Forventet hun at han skulle holde henne i hånden og passe på at hun hadde det bra? Han håpet inderlig ikke det, for da ville hun få et brutalt møte med virkeligheten. Brutalt, men uunngåelig.

Han var fortsatt eitrende sint da bygningen våknet til live med folk som ankom til normal arbeidstid.

*

Sophie, som hadde brukt lang tid på å finne ut hva hun skulle ha på seg, var klar over humøret hans allerede før hun kom inn på kontoret hans.

Det virket som om alle i samme etasje på en eller annen måte visste hvordan sjefen hadde det. Sekretæren hans, Patricia, som møtte henne ved inngangen, advarte henne om at hun kom til å få det tøft.

– Stakkars deg, sa hun medfølende. – Han kan være ganske skremmende uansett, men når han er i dårlig humør, er han rett og slett fryktinngytende. Særlig hvis du ikke er vant til det.

Patricia Clark så ut som hun var vant til det. Hun var liten, i femtiårene, pent kledd, men under det varme ytret glimtet det av stål. Sophie tippet at man måtte være slik for å jobbe med en som Rafael Loro, og hun grøsset.

Dette var en situasjon hun ikke hadde ønsket, ikke hadde søkt, men som på hun på en eller annen måte hadde havnet i på grunn av foreldrene deres, riktignok med gode hensikter. Ja, hun hadde gjort stor lykke i sitt nye firma med nyheten, men bare tanken på å være sammen med denne mannen i to uker, gjorde henne kvalm.

Hun tittet bekymret ned på antrekket sitt, og undret, ikke for første gang, om hun hadde på seg de rette klærne. Ikke drakt, men så nært hun klarte uten å måtte gå til innkjøp av ubrukelige klær med de hardt oppsparte pengene sine. Det lange skjørtet hennes var i det minste mørkt, og det samme var den langermede, ettersittende toppen og jakken hennes. Hun hadde trukket tilbake det viltre, røde håret sitt så godt det lot seg gjøre, med omtrent tusen spenner, og stresskofferten hennes var liten, elegant og så veldig profesjonell ut.

– Flotte kontorer, sa hun høflig og forsøkte å ikke stirre åpenlyst mens hun gikk bortover gangen med tykke tepper, der kontorene på begge sider var fylt av aktivitet. Den store plassen var fornuftig lagt opp, med vegger som delte opp lokalet, og alle møblene i samme materiale, mørkt tre og krom, som så veldig dyrt ut.

De skjøre nervene hennes fikk enda et lite sjokk. Hun kunne se for seg Rafe Loro strene gjennom dette området, hans område, gi ordre og smile fornøyd når alle danset rundt ham i panikk. Da hun var åtte år gammel, hadde hun fulgt etter ham overalt når hun hadde vært på besøk sammen med moren sin i det enorme huset deres på landet. Da hun var fjorten hadde hun beundret ham på avstand, den fascinerende unge mannen med sitt følge av beundrende venner, som han hadde behandlet med lat morskap og en viss tilbakeholdenhet, han slapp seg aldri helt løs. Han hadde alltid hatt den typen personlighet. Typen som tiltrakk seg beundrere. Hver sommerferie, når han kom tilbake fra kostskolen, hadde han blitt tatt imot som en kongelig av alle sine jevnaldrende, barn av rike og privilegerte, de fleste også elever ved kostskoler før de dro videre til universiteter i eksotiske europeiske hovedsteder. Hun var fem år yngre enn ham og overveldet og veldig opptatt av det hun hadde fått glimt av på avstand, fordi mødrene deres var så gode venner.

Bare da han høflig hadde bedt henne om å ikke gjøre seg til latter ved å stirre på ham foran vennene hans, hadde hun innsett at han ikke likte henne i det hele tatt. Bakgrunnen hennes var vanlig skolegang, huset hennes var kjedelig som en prestegård, og utseendet hennes ufattelig intetsigende og hennes tilbedelse var latterlig og uvelkommen.

Hun hadde unngått ham siden. Når hun støtte på ham, ofte i et av hans mors juleselskaper, som hun måtte gå i, hadde hun sørget for å holde seg unna ham. Det var ikke vanskelig, siden Claudia Loros selskaper ikke var små.

Hun skjønte ikke hva moren hennes hadde tenkt på med denne ideen, men Grace hadde alltid sett på ham som en hyggelig, ung mann som hadde klart seg godt selv og ikke hvilt på de laurbær som fulgte med sølvskjeen han var blitt født med i munnen.

Den travle kontorsummingen svant bak henne mens hun fulgte etter Patricia mot de dempede, elegante kontorene til sjefene. Bygningen var lav, og kontorene lå rundt en slags gårdsplass. Bygget var såpass langt at Rafes kontor var et godt stykke unna resepsjonen, fordi sjefenes kontorer lå i samme etasje, men en annen fløy.

– Jeg tok deg med på hele runden, sa Patricia. – Jeg tenkte du gjerne ville se deg litt rundt. Det vi nettopp gikk igjennom, var økonomiavdelingen.

Sophie nikket, overveldet av overdådigheten og bekymret for reisens mål.

Hjertet hennes hamret da de endelig stanset foran en lukket dør med et lite navneskilt der det sto Rafael Loro.

– Du er i det minste en gammel venn, smilte Patricia. – Du kommer sikkert til å lette på humøret hans.

Sophie tenkte at det ganske sikkert ikke stemte. Hun hadde en stygg mistanke om hva som var grunnen til det dårlige humøret, og hun ble ikke overrasket da hun kom inn og den kjølige stemningen var til å ta og føle på.

– Jeg overtar her, Patricia, sa han og stirret sint på Sophie.

Han hadde flotte øyne. Det hadde hun alltid tenkt. Et klart minne om å være tenåring og møte dette blikket fikk henne til å rødme. Grønne øyne, i kontrast til det svarte håret. Hans fars øyne, for resten av ham slektet utelukkende på den italienske moren. Det mørke håret, olivenhuden, de sterke, aggressive og utenlandske trekkene.

Hun tok seg raskt sammen, men gikk ikke lenger inn i rommet, ble stående like innenfor døren. Patricia hadde tatt jakken hennes og hengt den opp i forværelset. Uten den følte hun seg plutselig utilstrekkelig og forsvarsløs under det intense blikket.

– Sett deg, Sophie, sa han til slutt og nikket mot stolen foran skrivebordet.

Så snart hun satt, lente han seg frem med hendene foldet og snakket med myk, men sylskarp stemme.

– Jeg går rett på sak, sa han. – Jeg vil ikke ha deg her, og den eneste grunnen til at du sitter her er at moren min overtalte meg. Jeg har det veldig travelt, og jeg har ikke tid til å ta meg av en som skal skygge meg i to uker, men jeg har ikke noe valg.

Sophie nektet å krympe seg under det kjølige blikket hans, selv om hun aller helst ville forsvinne.

– Jeg skjønner at det er upraktisk for deg, Rafe, men det hele ble arrangert uten at jeg visste det også.

Han lo mistroisk, men lot emnet falle.

– Timeplanen min er tettpakket, sa han og rakte henne et papir. Sophie leste det raskt. En timeplan som ikke så ut til å ha pustepauser. – Du kan bli med meg på møtene mine, selv om jeg ikke kan se hva som skulle være poenget. Jeg jobber hardt, men det kunne jeg fortalt deg i et fem minutters intervju.

Rafe lente seg tilbake og så på henne med uttrykksløst ansikt.

Samme, gamle Sophie. Klossete, stum og kledd i samme uheldige stil som moren. Fortsatt. Men han hadde gjort klart hva han mente. Han kom ikke til å gi henne noe gratis fordi mødrene deres var venninner.

– Jeg vet allerede at du er arbeidsnarkoman, Rafe …

– Jeg jobber hardt. Det er noe helt annet.

– Det skal jeg notere meg.

Det blå blikket hennes møtte hans, og han var imponert over at hun ikke vek unna. Hun måtte være virkelig desperat etter denne jobben, tenkte han. Enhver med snev av respekt for seg selv ville gitt opp for lenge siden.

– Hvordan går det, forresten? spurte han, og ble irritert da det kjølige uttrykket hennes ikke endret seg når han forsøkte å være høflig.

– Er du virkelig interessert i svaret? Eller er det bare høflighetsfraser nå som du har fortalt meg hva du synes om at jeg er her?

– Kan vi komme tilbake til det? sa han og reiste seg, forventet at hun skulle følge hans eksempel, og det gjorde hun. – Nå skal jeg i møter. Først et på den andre siden av London med et par direktører fra et selskap jeg kanskje kjøper.

Han gikk bort til et skjult skap hun ikke hadde lagt merke til før, dro ut en jakke og trakk den på seg. – Jeg er kjapp, sa han og snudde seg litt mot henne. – Og jeg har ingen planer om å sakke av for at du skal holde følge. Hvis du insisterer på å gjennomføre denne tåpelige ideen, får du enten være med eller bli igjen. Jeg kommer ikke til å vente på deg.

– Jeg ville ikke forventet det heller.

Alt hadde gått som han trodde. Han syntes hun var irriterende og hun mislikte ham. Legg de to sammen og det kom ikke til å bli en enkel oppgave hun hadde, men det gjorde det hele litt lettere, syntes hun. Slik kunne hun være objektiv og skrive en helt ærlig rapport uten at hun skulle måtte ta hensyn til ham.

Med denne tanken grep hun sin egen jakke på vei ut av kontoret og trakk den på seg mens de gikk. Hun holdt følge og stilte ingen spørsmål, lot bare inntrykkene råde.

Han snakket og beveget seg som en mann vant til å gi ordre og vant til at folk adlød. Det var ingen overraskelse, slik hadde han vært som tenåring også. Hun så hvordan de andre reagerte da han gikk forbi, hvordan de uvilkårlig forandret kroppsspråk. Den overveldende personligheten hans var som et kraftfelt, og vekket respekt og sikkert også frykt.

– Er dagene dine vanligvis så hektiske? spurte hun da de sto i heisen på vei ned.

– Hvor er notatblokken din? Burde du ikke skrive ned svarene mine?

Den kjølige, myke stemmen sendte ilinger nedover ryggen hennes.

– Det er ikke slik jeg har tenkt å gjøre det. Jeg kommer til å skrive en rapport på slutten av hver dag, og når det er slutt, skal jeg skrive en hel historie og sende det til redaktøren min.

– Og det er etter at du har vist det til meg? Ikke sant?

– Selvfølgelig, ingenting går i trykken uten at det er godkjent av deg.

Det hadde hun faktisk ikke tenkt på, og nå som han hadde nevnt det, lurte hun på hvor ærlig rapporten hennes kunne bli. Ingen likte å bli avslørt med alle feil og mangler. Heisen stanset og samtalen fortsatte ikke før de hadde satt seg i Jaguaren som selvfølgelig ble kjørt av en sjåfør. Hun fortsatte ufortrødent selv om han åpnet dokumentmappen og trakk frem en bunke ark som han tydeligvis hadde tenkt å lese mens de kjørte, uansett hvor mye hun snakket.

– Men jeg har tenkt å skrive en detaljert og ærlig artikkel. Skremmer det deg?

Rafe lurte et øyeblikk på om han hadde hørt rett. Han lukket stresskofferten med et smell og snudde seg sakte mot henne. – Om det skremmer meg? Ser jeg ut som en som blir lett skremt?

Sophie stakk haken ut, men hendene hennes klamret seg om håndtaket til stresskofferten hennes. – Folk er redde for forskjellige ting.

– Og det sier … hvem? Sophie Frey, psykolog?

– Det er ikke nødvendig å være sarkastisk, Rafe.

– Det er nødvendig å være sarkastisk når du prøver å analysere meg. Du kan følge meg rundt og rapportere det du faktisk ser. Men å komme med svevende diagnoser kommer ikke til å fungere.

Sophie sa ingenting og han stirret sint på henne, fingrene hans trommet rastløst på kofferten som fortsatt var lukket.

– Jeg har heller ikke til hensikt å la dine personlige følelser for meg farge det du skriver.

– Mine personlige følelser for deg? Men jeg har jo ingen personlige følelser for deg. Jeg kjenner deg tilfeldigvis … nei, det stemmer ikke. Jeg vet tilfeldigvis hvem du er fordi mødrene våre har vært venner i all evighet, men det er det hele!

– Og det forklarer ikke kommentaren du kom med da du kom inn på kontoret mitt.

– Hvilken kommentar?

Stemmen hennes var nølende mens hun tenkte tilbake og forsøkte å huske.

– At du heller ikke ville dette. Den eneste grunnen til at jeg ikke ville, var fordi det kom til å bli plagsomt å ha noen hengende etter meg hele tiden. Hva er din grunn?

Sophie merket at hun ble avslørende rød i kinnene. Hendene hennes var så fast klamret til kofferten at hun sikkert kom til å bli sittende fast. Det krevde styrke å huske at hun var en tjuesju år gammel kvinne, en voksen, som hadde vært på universitetet, hatt kjærester og jobbet sammen med andre voksne i tre år. Det blikket som hvilte på henne, og det kraftfulle, karismatiske ansiktet skulle ikke få redusere henne til den nervøse tenåringen hun en gang hadde vært i hans nærvær.

– Min unnskyldning er at jeg ikke tror på å trekke slik i trådene. Ja visst har jeg fått et kupp i fanget, men jeg ville foretrukket å gjøre forberedelsene selv, og ha funnet noen som faktisk ikke hadde noe imot at jeg skygget dem i to uker! sa hun og stirret sint på ham.

Jaså, tenkte han. Så hun kan bite fra seg.

– Hvis det er sannheten, så greit nok. Men det du skriver om meg, må være objektivt.

– Og når du leser det jeg har skrevet, må du være rettferdig.

– Jeg er alltid rettferdig. Spør hvem som helst av mine ansatte.

– Så du gir meg tillatelse til å snakke med dem om deg?

– Hvorfor ikke?

– Fordi du kanskje ikke liker det de har å si.

– I så fall skal jeg sørge for at de blir hengt og partert og så skal jeg gi dem til tigrene jeg holder i hagen min kun for det formål.

Han smilte til henne og Sophie hev etter pusten. Hun ble plutselig veldig oppmerksom på hvor lite et baksete egentlig er, selv i en stor bil.

– Det er vel den eneste måten man blir kvitt forrædere på, svarte hun lett og lot seg ikke merke med at hjertet hamret vilt. – Si meg, får du ikke av og til lyst til å bare slappe av? Jeg mener, det virker som du hele tiden er på farten.

Der, det var bedre. Tilbake til trygge emner.

– Jeg liker det jeg driver med. Hvorfor skulle jeg ville ha fri fra det?

– Fordi det er slitsomt?

– Jeg blir ikke fort sliten.

– Kan jeg spørre om hvordan du startet? Jeg mener, jeg vet at du arvet en del da faren din døde, men du har utvidet …

På trygg grunn kunne hun slappe av og høre på ham mens han fortalte i korte trekk om sin utvikling til sin nesten opphøyde status.

Da bilen stanset foran en liten, men velstelt bygning sør for elven, hadde hun fått en del fakta å starte historien med. Fortellingen om en gutt som ble født til en formue, med en intelligens som gjorde at han strakte seg etter sine egne mål og hadde ambisjoner nok. En del av historien kjente hun allerede, siden de var oppvokst på samme sted, men det var likevel interessant å høre hans egen versjon. Selv om han innrømmet at han hadde de økonomiske forutsetninger, var det tydeligvis ikke noe han tok for gitt. Han hadde aldri ført en ekstravagant livsstil, selv om han ikke hadde tatt avstand fra å bruke sine forbindelser. Han hadde tatt over farens firma og hadde utvidet når tiden var inne.

– Og hva skal du her? spurte Sophie og nesten halvløp ved siden av ham.

– Diskutere mulighetene for å kjøpe opp et lite IT-firma som jeg kanskje beholder lenger enn vanlig fordi jeg mener det har potensial.

– Og det betyr …?

– Det betyr at vi er på vei inn i en stille sone der du ikke skal sees og ikke høres. Greit?

Den lille pausen med menneskelighet hadde vært kort. Han hadde vist klart at han ville ha kontroll over hva som ble skrevet. Og om han smilte, var det ikke en invitasjon til fortrolighet. Det hadde det aldri vært. Da hun var liten, hadde han sett på henne som en plageånd. Og som voksen var hun ikke i nærheten av hans liga og fortsatt en plageånd.

– Selvfølgelig, sa Sophie nøytralt.

Hun hadde tenkt å ta notater, men var istedenfor blendet av hans kraftige personlighet. Etter litt mer enn to timer var hun utslitt av den enorme energien som strålte fra ham. De hadde diskutert forskjellige punkter, vist tabeller som ble plukket fra hverandre, og til slutt hadde flere direktører sett ut som de ønsket seg vekk. Rafe hadde med seg to advokater, som snakket når det var nødvendig, men ellers lot ham ta seg av det meste.

Hun lurte på om dette var typisk for en mann i hans maktposisjon, eller om dette var hans egen stil.

Lunsj viste seg å bli kjøpt med på vei til neste møte, og ved dagens slutt var det som om hun hadde blitt kjørt gjennom en kvern.

Hvordan kunne noen klare å fungere så bra etter en dag med så høyt adrenalin?

Det spurte hun ham om da hun skulle gå for dagen. Den siste timen hadde vært relativt rolig, i det minste. Hun hadde fått snakket litt med Patricia, og begynt å skrive på rapporten sin i et av de tomme kontorene litt lenger ned i gangen, som hun skulle få bruke mens hun var her.

Rafe så opp fra det han holdt på med og rynket pannen. – Jeg trodde du hadde gått. Hva gjør du her fortsatt?

– Jeg var på vei hjem. Jeg bare lurte på om du noensinne slipper opp for energi.

– Det har du allerede spurt meg om. Du burde ta notater, så slipper du å gjenta deg selv.

Sophie følte seg som et uvelkomment barn. Hun visste at hun så slik ut også. Håret hennes hadde kjempet seg ut av hårspennene, og den lille sminken hun hadde hatt på seg da hun kom, var sporløst forsvunnet. Hun hadde ikke tatt seg bryet med å friske den opp. Klærne hennes hadde i det minste vært fornuftige med tanke på dagens tempo, men hun hadde vært pinlig klar over hvor upassende de var. Ved to av møtene hadde faktisk noen av de unge mennene sett nysgjerrig på henne, som om de var overrasket over hvor merkelig hun så ut. Rafe hadde i det minste ikke sagt noe, men hun visste at han tenkte det samme. Og nå var det på tide for henne å dra.

– Jeg beklager. Jeg ante ikke hvor tettpakket timeplanen din er. Virkeligheten virker mye mer hektisk enn et par lister på et ark.

– Som sagt kommer jeg ikke til å slakke av for å hjelpe deg.

– Og som jeg har sagt, forventer jeg ikke noe slikt.

Hun sto nølende ved døren, lurte på hvordan hun skulle kunne spørre videre uten å se dum ut.

Rafe så på henne, lente seg tilbake og la hendene bak hodet. Hun hadde vært mindre irriterende enn han hadde ventet, men så hadde hun også, bortsett fra samtalen i bilen, snakket veldig lite. Han antok at hun observerte, men for det meste hadde han rett og slett glemt at hun var der.

Men nå begynte hun å irritere ham, for han merket at hun var ivrig etter å finne ut noe personlig om ham, mer enn bare fakta om hvordan imperiet hans fungerte. Slikt var vanligvis ganske enkelt, det handlet oftest om hardt arbeid og innbitthet.

Hvis hun hadde tenkt å komme seg på et personlig plan, var ikke forretningsfakta nok. Han lot henne vri seg et par øyeblikk.

– Hvis du er ferdig for dagen, vil jeg gjerne komme meg tilbake til arbeidet, sa Rafe høflig og skjulte sin motvilje. – Med mindre du vil stå der og se på at jeg leser disse rapportene.

– Nei, sa Sophie og smilte forsiktig. – Skal jeg komme hit på samme tid i morgen?

– Det kan du godt, men jeg kommer ikke til å være her.

Han trakk frem en håndholdt elektronisk dings. – Jeg har et frokostmøte med noen internasjonale finansmenn klokken sju på flyplassen. Mer av det samme som i dag, er jeg redd. Kanskje du skulle bruke din tid mer effektivt og ta en titt rundt i firmaet, fra innsiden. Jeg skal be Patricia vise deg rundt.

– Å. Ja. Det høres ut som en god idé.

– Flott, sa han og bøyde seg mot papirene igjen. Han merket at hun fortsatt ble stående ved døren. – Stikk, nå Sophie, sa han og kastet et raskt blikk på henne. – Jeg har mye å lese før jeg går herfra.

– Flere avtaler?

Rafe tittet poengtert på klokken sin. – Og klokken er … nesten halv sju. Jeg ville da tro at din dag som skygge er godt og vel slutt, eller?

– Jeg prøver bare å se for meg livet til en som aldri slutter å jobbe. Du mener sikkert at jeg er nysgjerrig, men jeg vil ha et fullstendig bilde …

– Istedenfor den endimensjonale stereotypen du ser for deg nå, mener du? En arbeidsnarkoman som bare er ute etter å tjene penger?

Rafe lente seg tilbake og så lenge på henne. – Beklager å ødelegge bildet, men i kveld er det ikke forretninger. Vil du være med og sitte ved siden av meg på stevnemøtet mitt? Se hvordan den maktgale forretningsmannen tilbringer fritiden?

Han smilte fornøyd av at hun var forlegen da hun lukket døren bak seg.

Stakkars, lille Sophie. Det hadde kanskje vært annerledes hvis han ikke hadde kjent henne fra før, hvis han ikke fortsatt så på henne som et klønete og tafatt barn. Hun hadde litt mer gnist nå enn han husket, men det var vanskelig å kvitte seg med bildet han hadde av henne. Han trakk på skuldrene og fortsatte å lese, og etter fem minutter hadde han glemt alt om Sophie Frey.


ANDRE KAPITTEL

Vinteren møtte som alltid mangelen på forventninger. Ingen som bodde i London trodde egentlig på snø, selv om det ville vært fint, men de forventet heller ikke en uendelighet av iskalde regndager.

Rafe, mer eller mindre beskyttet mot det dårlige været på grunn av sin sjåfør og bil, så åndsfraværende på de mindre heldige utenfor bilvinduet da han la merke til en kjent skikkelse som kjempet seg bortover fortauet med bøyd nakke og hendene i lommene.

Et øyeblikk lurte han på om han skulle late som om han ikke hadde sett henne, men så sukket han utålmodig og ba sjåføren kjøre inn til siden.

Sophie gikk i sine egne tanker og ønsket bare at hun hadde vært lur nok til å få med seg paraplyen sin, og gikk nesten rett i den åpne bildøren før hun oppdaget den.

– Sett deg inn, Sophie, sa Rafe og lente seg frem, holdt tilbake et irritert sukk da hun bøyde seg ned og tittet inn. – Hva i all verden gjør du ute uten paraply?

– Er på vei hjem, svarte Sophie. – Som resten av byen.

– Vel, du kan like gjerne sette deg inn.

Han trakk seg tilbake og så på at hun dryppet hele veien inn i baksetet.

– Beklager, jeg er søkkvåt. Er du sikker på at det er greit? Jeg vil jo ikke ødelegge setene dine.

– Lukk døren bak deg, det regner inn.

Sophie lukket døren lettet. Hva som helst for å være ute av regnet. Hun ristet av seg kåpen, forsøkte å overse det kjølige, grønne blikket som hvilte på henne, og stappet den ned på gulvet foran seg.

– Takk, sa hun og prøvde seg med et vennlig smil. – Jeg var ikke klar over at du var tilbake på kontoret. Patricia sa at du sikkert kom til å dra rett hjem etter det siste møtet ditt.

– Jeg hadde et par ting å gjøre.

Regnet hadde dempet krøllene hennes og gitt håret en merkelig brunfarge. Ansiktet hennes var usminket, blekt og vått. Han lurte på om hun noensinne hadde sett seg i speilet. – Hvor bor du?

Sophie ga ham adressen, i utkanten av London, og Rafe rynket brynene.

– Jeg har ikke tid til å kjøre deg dit. Jeg får George til å slippe meg av der jeg skal, og så kjøre deg ut dit etterpå.

Sophie åpnet munnen for å protestere, men nikket. Hun måtte venne seg av med å være så sjenert for Rafe, i det minste hvis hun skulle klare å gjøre jobben sin. Hun måtte tvinge seg til å snakke med ham så hun kunne finne ut hva som var hans greie. Han behandlet henne som et barn fordi han var fastlåst i den tankegangen, men det fungerte bare hvis hun lot seg behandle slik.

– Det er greit, sa hun kjølig. – Har du hatt en produktiv dag?

– Det ser bra ut på mange områder, sa Rafe og lente seg mot døren så han kunne se henne bedre. – Hva med deg? Klarte du å få noe ut av mine ansatte? Noe saftig sladder om meg?

– Det ser ut til at du er den perfekte sjef, Rafe. Ingen hadde et vondt ord å si om deg, men så tror jeg ikke de ville sagt noe til en fremmed uansett.

– Så det var vel skuffende.

– Redaktøren min ville nok satt pris på litt sladder, sa Sophie oppriktig. – Men det ser ut til at du betaler godt og behandler folk bra. Gruppemøter så de kan lufte sine meninger, lønnsforhandlinger, medlemskap i helsestudio, bonuspakker mot slutten av året, og så videre.

– Hva trodde du, Sophie? At jeg var en tyrann som lenket mine ansatte til pulten og ikke ga dem mer enn det absolutte minimum?

– Selvfølgelig ikke! Men jeg har jobbet på kontor, og jeg vet at det alltid vil være noen som er misfornøyde med noe.

– Er det derfor du sluttet i den forrige jobben din? På grunn av kontorpolitikk?

Han innså at selv om de hadde møtt hverandre av og til gjennom årenes løp, visste han veldig lite om henne. – Du tok en grad i kunst, sa han og husket at moren hans hadde nevnt det en gang. Han husket at han hadde tenkt at det var typisk henne, etter utseendet å dømme.

– Hvordan vet du det?

– Moren min må ha nevnt det en gang. Hvorfor begynte du å jobbe på kontor?

– Fordi det viste seg å være vanskelig å finne noe som passet med en kunstgrad, sa Sophie kort. – Hvorfor var du ikke fornøyd med å bare ta over din fars firma, men måtte utvide? Det var jo en veldig lønnsom bedrift før du begynte også.

Rafe skjønte at hun ikke ville snakke om seg selv, men heller skiftet emne. Han kunne ikke klandre henne. Når hadde han vist den minste interesse for henne? Men siden de skulle tilbringe mesteparten av to uker sammen, måtte han jo vise litt interesse, det var vel normalt?

– Ja, det fascinerende motivet, sa Rafe slepent. – Hva tror du?

– Jeg kan ikke skrive en artikkel basert på hva jeg tror. Det må være på grunnlag av det jeg observerer og det du forteller meg.

– Ingen liker å hvile på arvet velstand. Jeg utvidet fordi jeg måtte utfordre meg selv.

Det var et svar, men likevel ikke. Ja, det var fakta, men det ga likevel ikke noe svar på hva som var hans egen motivasjon. Og Sophie følte at han visste det godt og ikke hadde tenkt å svare tydeligere. Han var veldig tilbakeholden med personlige opplysninger, og det var nettopp det redaktøren hennes gjerne ville se. Hun måtte gå forsiktig frem.

Hun måtte få ham til å slappe av i hennes selskap og så ville han kanskje komme med en bemerkning som kunne avsløre noe om ham selv.

Det hjalp at han så henne som en irriterende liten unge som tilfeldigvis var voksen. Til tross for spørsmålene, brydde han seg ikke om henne.

Hun forsøkte å ikke være litt fornærmet over dette. På en måte foretrakk hun det utålmodige blikket som nesten ikke så henne, fremfor det blikket som hvilte på henne nå. De grønne øynene hans så på henne som om hun var et eller annet kjønnsløst og karakterløst som tilfeldigvis hadde snublet inn i hans synsvinkel og tvang ham til å reagere.

Og i dette tilfellet valgte han å late som om han var interessert. Sophie trodde ikke han brydde seg. Men hun forsøkte å få ham til å slappe av.

– Vel, det er alltid bra å søke utfordringer, sa hun og håpet stemmen var balansert nok. – Det var det jeg sa til meg selv da jeg begynte å jobbe på kontor.

Rafes stemme var høflig og bare så vidt interessert. – At dine drømmer om å bli den neste Picasso ikke var noe i forhold til utfordringen som lå i arkivering og PowerPoint?

Det sarkastiske svaret hans fikk henne på defensiven igjen. – Jeg hadde faktisk aldri tenkt å bli den neste Picasso. Jeg studerte ikke kunst på den måten, jeg tok grafisk design og illustrasjon.

– Og kontoret du jobbet på hadde ingen avdeling for slikt, regner jeg med?

Sophie smilte motvillig. – Det er ikke mange advokatkontorer som har det, men jeg fikk god kjennskap til enkle lover og regler.

Ansiktet hennes ble et annet når hun smilte. Det var noe vakkert og forsiktig og merkelig tiltrekkende ved det.

– Vi er fremme hos meg om fem minutter, sa han brått. – Jeg synes du skal bli med meg inn og skifte til noe tørt. Jeg vil ikke ha ansvaret for å ha sendt deg hjem i søkkvåte klær og gi deg lungebetennelse.

– I så fall kan jeg fri deg for ansvaret. Jeg kan dra hjem og skifte der, og jeg har uansett ikke med meg et tørt skift. Det er ikke mange som går rundt med det i vesken.

Rafe var ikke sikker på om han skulle bli irritert på henne eller more seg over henne. Hun var ikke den tause, lille greia han hadde trodd. På den annen side hadde han virkelig dårlig tid og var ikke i humør til å ha en fornuftig samtale om sine valg i livet.

– Vi er fremme, sa han. Bilen hadde stanset foran en rekke av vakre hus, og Rafe åpnet døren. – Jeg kommer ikke til å krangle med deg. Jeg har noen klær som min mor har lagt fra seg når hun har vært på besøk. Det er ikke veldig stilig, men det er bedre enn å tilbringe førti minutter til dryppende våt. Jeg skal ut igjen, og jeg er sen. George kan slippe meg av ved teateret og så kjøre deg hjem. Velg selv.

Fornuften vant over stoltheten. Hun var virkelig søkkvåt, og klærne hang fast i henne som iskald plastikk, og kåpen hennes var sikkert ikke bedre.

– Tusen takk, sa Sophie og kom seg raskt ut av bilen og fulgte etter ham. George forsvant, sikkert i retning av kjøkkenet, og hun ble stående i gangen.

– Følg meg, kommanderte Rafe og så ikke på henne.

Sophie fikk nesten ikke tid til å se seg rundt, men det hun fikk øye på mens hun halvløp etter ham, var imponerende og litt overraskende. Hun hadde forventet krom og dyre møbler, som hos andre forretningsmoguler. Mye lær og abstrakte bilder. Men her var et hus som var tydelig bebodd. Gulvet var riktignok av tre, men det bar preg av tiden.

Hun skulle gjerne tatt seg en titt i de andre rommene, men han var allerede fremme ved et soverom som tydeligvis var det gjesterommet moren hans brukte.

– Klær, sa han og åpnet et skap. – Det er mer i skuffene. Badet er der, fortsatte han og nikket mot en dør. – Du må være klar om en halv time hvis jeg skal rekke denne avtalen. Bare la klærne ligge, jeg skal få Anya til å ta seg av dem når hun kommer i morgen.

– Anya?

– Hushjelpen min, sa han, stanset og kastet et blikk på henne. – Du trodde vel ikke at jeg holdt styr på alt dette selv?

– Jeg hadde faktisk ikke tenkt over det, sa Sophie uberørt. – Jeg skal skynde meg.

Og det gjorde hun. Det var ingen tid til å kose seg i badet, og dette var et baderom laget for å kose seg. Badekaret var dypt og noen hadde lagt frem masser av små såper og flasker med velduftende badeskum. Sikkert Claudia, det var typisk kvinnelig, og hvis hun ofte var her i London med sønnen sin, ville hun stått for slike feminine detaljer som han ikke ville tenkt over selv.

Hvis ikke en annen kvinne hadde tatt seg av det, selvfølgelig.

Sophie tørket seg raskt mens hun tenkte over det. Redaktøren hennes ville ha det personlige med, og det ville vært veldig interessant. Han ble stadig fotografert med en eller annen kvinne, men det var alltid forskjellige. Små såper i glasskrukker og porselensskålen med potpurri tydet på en som var mer permanent enn det.

Og han ville ikke ha problem med å finne en kvinne hvis han ville, tenkte hun mens hun tok på seg det første antrekket hun fant. Han hadde nok av sex appeal.

Hun tenkte tilbake på de gangene hun hadde sett ham hos moren hans eller på ferie. Selv fra hennes uskyldsrene tenåringsperspektiv hadde det slått henne at han var svært populær hos det motsatte kjønn. De hadde faktisk nesten danset rundt ham. Og årene hadde vært usedvanlig vennlige mot ham, han hadde fortsatt en atletisk kropp, men nå var det noe mektigere over den, og den aggressive personligheten var tydelig i ansiktet hans. Selv syntes hun det var frastøtende, men det var ikke mange kvinner som mente det samme.

Hun hadde tatt på seg noe av det minst formelle hun fant, et rett, brunt skjørt, en bluse, en beige kasjmirgenser. Ethvert forsøk på å ordne håret var fruktesløst, og hun lot det krølle seg vilt rundt ansiktet og nedover ryggen. Det var ikke så altfor katastrofalt, og hun var ferdig i tide. Faktisk tidlig.

Rafe stanset øverst i trappen, overrasket over forvandlingen.

– Tidlig ute, sa han og gikk ned trappen mens han knyttet tversoversløyfen. – Ikke noe man vanligvis finner hos kvinner.

Sophie snudde seg da hun hørte stemmen hans, og så på mens han kom sakte ned mot henne. Hun åpnet munnen for å si noe, men ingenting kom ut. Halsen hennes var tørr og magen hennes oppførte seg merkelig, den stupte kråke.

Den fornuftige stemmen i hodet hennes fortalte henne at han var utrolig kjekk. Hvit skjorte, svarte bukser, svart sløyfe, svart jakke, som han kastet lett på seg mens han gikk ned trappen. Kroppen hennes, på den annen side, reagerte som om hun så ham for første gang.

– Jeg henter George, sa Rafe. – Ikke rør deg, jeg er tilbake om to strakser.

Røre seg? Sophie lurte på om bena hennes virket i det hele tatt.

Fornuften hennes kom ikke til orde før han hadde gått ut av gangen, men da ropte den høyt. Hvis hun ikke kunne kontrollere en slik stakkarslig reaksjon på maskuliniteten hans, måtte hun se seg slått og gi jobben til noen andre. Det var fristende, men å rømme fra det første oppdraget sitt ville være det samme som å si opp, og hun ville veldig gjerne ha denne jobben.

Og hun likte jo ikke mannen engang, tenkte hun irritert. Selv om utseendet var flott, syntes hun ikke noe om innsiden.

Med den tanken i hodet, fungerte hun litt mer normalt da han kom tilbake med George.

Stemmen hennes var rolig da hun satte seg i baksetet og stilte et normalt, høflig spørsmål om hva han skulle se og om det var forretninger eller moro for ham. Hele tiden måtte hun holde seg fra å stirre. I det mørke baksetet kom det kantete ansiktet hans til sin rett. Hun klarte å holde seg så langt unna ham som fysisk mulig, men hun var fortsatt klar over hvor nært hverandre knærne deres var. Hvis det ikke var så patetisk, ville det vært latterlig.

– Noen ganger er det ikke klare skiller, sa han med mørk, myk stemme. – Det er sikkert et bra stykke, og nettverksbyggingen er uvurderlig.

– Og det er jo selvfølgelig det viktigste, ikke sant? sa Sophie mer syrlig enn hun hadde tenkt. Han fanget raskt opp tonen hennes.

– Det er slik det er i forretninger, Sophie. Forundrer det deg? Kanskje du misliker det at middager og teaterturer er måter å olje hjulene på. Når jeg er gjest hos noen, er jeg nesten alltid bevisst at det er en hake at de dyre restaurantene er for å sørge for at jeg husker dem hvis jeg noensinne skulle befinne meg i en posisjon der jeg kan gjøre dem en tjeneste.

– Og det plager deg ikke?

– Hvorfor det? I mindre format skjer det jo hver dag med oss alle.

– Jeg har ikke for vane å smøre folk i tilfelle de kan bli nyttige for meg senere.

– Så heroisk av deg.

– Det er slett ikke noe heroisk over det, jeg liker bare ikke tanken på å bruke folk.

– Mener du virkelig at du er deg selv, uansett situasjon … sa Rafe tankefullt. Han så på det alvorlige ansiktet hennes og skyen av vilt, krøllete hår som rammet det inn, og merket et overraskende stikk av interesse. De myke leppene hennes var presset sammen i en smal strek og det lyste misbilligelse fra henne. Ikke mange kvinner kritiserte ham, innså han plutselig. De fleste snublet nesten over hverandre for å sørge for at han la merke til dem på en positiv måte. Det var forfriskende at noen ikke passet inn i formen. Særlig, tenkte han, siden det var en midlertidig situasjon.

– Jeg håper det.

– Og hvis jeg fortalte deg at jeg ikke liker at kvinner motsier meg, med mindre det er i styrerommet, så ville du ikke legge bånd på deg i det hele tatt? Ikke engang hvis oppdraget ditt var i fare …?

– Sier du at jeg må være enig med alt du sier, ellers vil du ikke la meg følge deg?

Sinnet boblet opp i henne. – Er det en slags trussel? Det er virkelig trist hvis du føler at du må omgi deg med ja-mennesker! Eller kanskje du bare snakker om det motsatte kjønn? Du liker at kvinner skal sees, men ikke høres, og hvis de skal høres, må de si noe flatterende om deg.

Hun oppdaget at hun lente seg mot ham, sitrende av sinne.

Rafe så på henne og var revet mellom brølende latter og ønsket om å fortsette ertingen, den sjåvinistiske arrogansen, bare for å se hvor langt han kunne gå. Det var noe veldig friskt over reaksjonen hennes. Uansett om hun var klar over det eller ikke, var det bevis på at hun nektet å tøye grensene.

Hun var også ganske pen når hun var opprørt, kinnene hennes var røde og det rufsete håret hennes fikk henne til å se ut som et sint barn.

– Det var et hypotetisk spørsmål, sa Rafe og hevet øyenbrynene muntert. – Jeg omgir meg selvfølgelig ikke med ja-mennesker.

– Men jeg tipper at du ikke har møtt mange kvinner som er uenige med deg, sa Sophie skarpt. – Utenom dem du møter i styrerommet.

Hun lente seg tilbake, en forsinket reaksjon på det faktum at hun var nærmere ham enn hun følte seg komfortabel med. Han hadde bare ertet henne, innså hun. Det var irriterende. Hvordan skulle hun kunne gjøre jobben sin hvis han ikke tok henne alvorlig? Det Claudia og moren hennes hadde ment var en fordel, det at han ikke var en fremmed, motarbeidet henne faktisk.

– Jeg er vanligvis ikke så utiltalende når jeg er sammen med kvinner, sa Rafe slepent. Blikket hans fulgte hendene hennes da hun samlet håret bak hodet, tvinnet det sammen i en hestehale. Det hjalp ikke. Så snart hun slapp taket, flommet håret frem igjen. Han lurte på hvorfor hun, som virket som hun ikke var det minste forfengelig, ikke hadde klippet seg kort for lenge siden. Men kanskje hun ikke var så endimensjonal som han hadde trodd.

– Og dessuten, sa han ettertenksomt med blikket fortsatt hengende ved ansiktet hennes, – pleier de ikke å være så interessert i å krangle.

– Jeg kranglet ikke med deg, sa Sophie sta. – Jeg bare sa hva jeg mener.

– Ja visst. Stor forskjell.

Det var med skuffelse han så at de var fremme ved teateret. – En kranglevoren kvinne er bare et skritt unna å være et hespetre, og det er ikke mange menn som faller for hespetrær.

Sophie gapte. Hun bestemte seg for at hun ikke skulle la ham få seg en god latter på hennes bekostning. – Jeg skal huske det, sa hun stramt. – Nå, hva med i morgen. Når skal jeg møte deg? Patricia har skrevet ut listen over møtene dine de neste par dagene, og jeg ser at du har det første møtet i High Wycombe halv ti. Skal jeg møte deg der, eller skal jeg møte deg på kontoret først?

– Det er et meget sensitivt møte, sa Rafe og rynket pannen. Han kom på at det var lenge siden han hadde skjenket gamle mr Beardsman en tanke.

– Hva mener du, sensitivt?

– Jeg mener at jeg ikke vil ha deg der.

Bilen stanset foran teateret, fortauet var fullt av mennesker. De fleste hadde paraplyer og regnjakker, selv om regnet hadde gitt seg.

Han holdt på å åpne døren da hun strakte ut hånden og la den på armen hans. – Hvorfor ikke?

– Fordi …

Rafe ristet oppgitt på hodet. – Herregud, Sophie. Hvorfor kan du ikke gjøre noe nyttig? Besøk moren min, så kan dere snakke om meg til dere er hese.

– Hvorfor vil du ikke ha meg til stede på dette møtet? Er det noe ulovlig som foregår?

Rafes munn krøllet seg muntert. – Ja, sa han påtatt alvorlig. – Det er veldig ulovlig og jeg vil ikke ha deg der, for du kan avsløre meg.

– Veldig morsomt, Rafe. Hva med å behandle meg som en voksen?

– Greit. Møt meg der kvart over ni. Jeg kommer meg dit på egen hånd og får George til å plukke deg opp hjemme. Fornøyd?

– Veldig. Takk.

Hun lente seg tilbake og smilte tilfreds. – Ha en fin kveld.

Hun følte seg merkelig levende resten av kvelden. Prosjektet var i god gang, sa hun til seg selv, det var derfor hun var i så godt humør. Bildet av Rafe, kledd som en prins, dukket opp i hodet hennes, men hun skjøv det raskt fra seg. Han var ikke en mann for henne, han var bare et intervjuobjekt.

Likevel var hun nøye med påkledningen neste morgen. Istedenfor det vanlige store skjørtet og genseren, tok hun på seg et par grå bukser og en tettsittende grå ulltopp med små perleknapper, et antrekk hun hadde hatt på seg ved selskapelige anledninger der hun jobbet før. Håret flettet hun, og la igjen de unyttige spennene hjemme.

Med stresskoffert i hånden og tørr jakke ankom hun den lille bygningen som en riktig karrierekvinne.

Moren hennes ville blitt overrasket og litt oppgitt ved synet, tenkte hun. Grace hadde alltid ønsket at datteren skulle jobbe med kunst på en eller annen måte. Denne jobben var riktignok hakket bedre enn kontorjobben hun hadde hatt, men alt som manglet kreativitet, ville hun alltid anse som bortkastede evner fra datterens side.

Sophie bestemte seg for å leve opp til imaget sitt og passe seg for følelsesutbrudd av alle slag. Derfor smilte hun høflig til Rafe, som nikket kort tilbake. Ved siden av ham sto en eldre mann, kort og tykkladen, med bekymrede, vennlige øyne og en blank, grå dress som var nyrenset, men gammel. Den lille hallen var tom, med unntak av en jente bak resepsjonsskranken. Det var ikke et sted man ville ventet å finne den energiske Rafael Loro, selv om han slett ikke så ut til å være ille til mote. Han virket tvert imot ivrig etter å komme i gang, og presenterte henne raskt og uten omsvøp mens han så på klokken.

– Jeg vil bli ferdig så fort som mulig, Bob, sa han og nesten skjøv dem mot en dør på siden av rommet. – Vi har snakket nok sammen  og nå vil jeg høre svaret ditt.

Sophie fulgte etter dem og så på kroppsspråket deres bakfra. Den gamle mannen så overvunnet ut, og Rafe skinte nesten av den rastløse energien som kunne virke så overveldende.

– Det er en stor avgjørelse, mr Loro, sa Bob så snart døren var lukket bak dem. Han tørket pannen med lommetørkleet og lente begge armene på bordet mellom dem. Siden hun satt bak ham, kunne hun ikke se ansiktsuttrykket hans, men hun kunne høre på stemmen hans at han ikke så frem til hva det enn var som skulle avsluttes.

– Det er ikke så stort, Bob, sa Rafe med en stemme som sa med all tydelighet at de hadde snakket mye om dette. – Firmaet ditt står på bar bakke, og du har ikke noe annet håp. Du skylder penger i øst og vest. Du har vært nødt til å si opp de fleste ansatte og de som er igjen, risikerer å ikke få betalt. Jeg tilbyr deg en løsning på alt.

– Det er et familieforetak, mr Loro! Bestefaren min bygget det opp fra grunnen.

– Og han ville ikke likt å se det gå ut av familien.

Slik fortsatte det i en og en halv time. Rafe var brutalt realistisk og bestemt, og den gamle mannen forsøkte hardt å gjøre salget mindre skremmende.

Til slutt så Rafe på klokken og reiste seg. Ikke noe håndtrykk denne gangen. Han så bare uberørt på Bob og snakket med lav, jevn stemme. – Vi har ikke mer å snakke om nå. Enten selger du, eller så selger du ikke, og jeg gir deg akkurat en uke til å presentere tilbudet mitt for resten av familien. Hvis dere er enige, setter jeg i gang de nødvendige møter med advokatene. Hvis ikke …

Han trakk på skuldrene og gikk mot døren. – Verden er full av haier og hvis du tror jeg er en av dem, må jeg fortelle deg at det finnes mange med skarpere tenner enn meg.

– Hvordan kunne du? spurte Sophie rasende så snart de hadde satt seg i bilen. George hadde holdt seg i nærheten, sikkert advart på forhånd om at møtet ikke kom til å vare hele dagen.

– Hvordan kunne jeg hva? svarte Rafe kjølig.

– Den stakkars, gamle mannen. Han ble jo fullstendig overkjørt av deg!

– Du skal skygge meg, Sophie, ikke komme med innspill om hvordan jeg driver forretninger. Jeg råder deg til å holde deg til det du kan.

– Jeg kan være høflig.

– Du kan ingenting, sa Rafe kaldt. Han snudde seg mot henne. – Livet handler ikke om å leve i en koselig liten boble. Det handler om å være et skritt foran hele tiden. Ta notater, Sophie, for dette er viktig. Jeg har kommet dit jeg er i dag på grunn av at jeg er et skritt foran. Det er ikke en forbrytelse eller en synd, det er livet.

– Du mener at du kan holde deg et skritt foran på bekostning av andre!

Rafe så på det røde ansiktet hennes med smale øyne. Akkurat nå burde han bare trekke på skuldrene og la henne ha sine vrangforestillinger i fred. Når følte han egentlig behov for å rettferdiggjøre sin oppførsel? Kanskje for moren sin, men selv hun visste at det han holdt på med i forretninger, ikke var hennes business.

– Jeg redder Bob fra en verre skjebne, sa han til slutt. – Firmaet hans har laget møbler i mange tiår, og hvert år minker etterspørselen etter dyre, håndlagde møbler. De kan ikke konkurrere mot de billige imitasjonene, og det er bare slik det er, enten du liker det eller ikke. Så her er et enkelt regnestykke til deg: enten selger Bob til meg, og tilbudet mitt er det beste han kommer til å få, eller så går firmaet dukken og han går ikke bare konkurs, men blir også ansvarlig for ganske stor gjeld. Han kan ikke selge firmaet som et firma i drift.

– Så hvorfor er du så interessert i å kjøpe det?

Rafe sukket irritert. – Hvorfor er du så interessert i en avtale som du ikke kommer til å tenke på om et par dager?

– Fordi det viser hvordan du er, sa Sophie. – Og det, la hun raskt til, – er det jeg er her for. Å finne ut om deg.

Det blå blikket hennes møtte hans grønne og noe rørte seg i henne. Var det virkelig hele sannheten? Spørsmålet dirret i henne, noe skyggefullt som trakk i tankene. Ikke noe farlig, men …

Hun smilte strålende til ham. – Derav nysgjerrigheten. Du kan vel si at det er jobben min …

– Greit, da har jeg et spørsmål til deg. Hva la du merke til med bygningen?

Sophie rynket pannen forvirret. – Den var ganske nedslitt og veldig tom …

– Og den lå i et stort, tomt område, ikke sant?

– Kjøper du den stakkars mannens familiefirma på grunn av eiendommen?

Rafe rødmet, irritert på seg selv for at han hadde kommet med en forklaring hun egentlig ikke hadde krav på. Hva fikk ham til å gjøre noe slikt? Den jenta var som en irriterende hund med et kjøttbein, en liten, energisk, spørrende og veldig frustrerende hund. Dessuten gikk det forbløffede og anklagende blikket hennes ham på nervene.

– Hva er egentlig problemet?

– Hva skal du gjøre med eiendommen? Det er jo midt i ingenting!

– Jeg skal beholde det en stund, og så skal jeg bygge et utenbys shoppingsenter der.

– Greit, la meg sjekke at jeg har forstått dette. Den stakkars gamle mannen, som sikkert har brukt hele sitt liv på å arbeide for familiebedriften, skal se alt revet av en grådig forretningsmann som vil tjene raske penger på å bygge en haug med stygge butikker!

Rafe ble stram om leppene. – Ingen snakker slik til meg! sa han med en stemme som var som en piskesnert. Sophie overså det. Og hun overså det avvisende ansiktsuttrykket hans.

– Er det å tjene penger det eneste som motiverer deg?

– Det er det eneste som motiverer de aller fleste mennesker, knurret Rafe og ble rød i ansiktet. – Prøv å motbevise det.

– Det er ikke det eneste som motiverer. Det finnes andre ting i livet også! Som å ha det gøy, for eksempel!

– Hva gjorde du i går kveld?

– I går kveld?

Sophie rynket pannen forvirret. – Ingenting. Hvordan det?

– Kvelden før?

– Jeg tror jeg så på tv.

– Hva skal du i kveld?

– Jeg skjønner hvor du vil hen, Rafe! Men i det minste handler ikke hele livet mitt om jobb.

– Ikke mitt heller. Det er faktisk bare moro. Middag med noen venner på Romanoʼs i Fulham i morgen kveld. Kan du ikke bli med? Du ville jo ha hele bildet, ikke sant? Hvis du ikke er opptatt? Hvis du ikke skal ut med en som du har det moro med.

Sophie skulte mot ham, og han gjengjeldte med et dovent, ertende blikk.

– Nå? Er du klar for utfordringen? I din søken etter å finne ut alt om meg, og det er vel hele poenget …?

– Bare si når jeg skal være på plass!





9788284268453.jpg
4 romaner

HARLEéUIN .
ANTOLOGI UL
4 ' 119%°

-

\ ~
s / %










